《题白岩新竹庵》
明代·杨旦

清影离离半窗竹，浥露凝烟翠堪掬。托根此地何孤高，绝胜山阿并水澳。

月姨故故夜深来，写出此君真面目。赋形不入草木流，劲节虚心自天育。

谛盟谁共岁寒三，迸地如陈爻位六。结实终期凤鸟栖，敲风应遣诗魔伏。

主人觞咏有馀兴，满院绿阴浓入屋。门墙岂无桃与李，奈此春华零落速。

眼看稚子又生孙，厚植深培为君祝。勋庸次第收汗青，悬赏旌功安用卜。

作者简介：福建建安人，字晋叔，号偲庵。杨荣曾孙。弘治三年进士。历官太常卿，正德间忤刘瑾，谪知温州。有政绩。瑾诛，累擢至户部侍郎，南京吏部尚书。以反对张璁、桂萼骤进用，为给事中陈洸所劾。勒令致仕。